Innostavin oppija ja opettaja palkittiin
Mikkelin ammattikorkeakoulu on mukana vuosittaisessa Elinikäisen oppimisen ja ohjauksen kampanjassa. Kampanjaan liittyvä tapahtuma Innostu oppimaan järjestettiin maanantaina 17.9. Mikkelissä. Tilaisuudessa palkittiin oppilaitosten innostavimpia oppijoita ja opettajia.
Mikkelin ammattikorkeakoulun innostavimpana oppijana palkittiin liiketalouden opiskelija Jarkko Häkkinen (yläkuvassa) ja innostavimpana opettajana lehtori Mauno Keto liiketalouden laitokselta. Perusteluissa todetaan, että ”Jarkko on opiskelija, joka erottuu massasta iloisella elämänasenteellaan. Hän on erinomainen opiskelija ja ryhmähenkeä yllä pitävä. Parasta on hänen realistinen suhtautuminen opiskeluun sekä lämmin ja avoin suhtautuminen muihin opiskelijoihin.”
Mauno Ketoa luonnehdittiin seuraavasti: ” Mauno saa esimerkeillään ja kärsivällisyydellään tyhmemmänkin oppimaan. Kaikki ovat samanarvoisia ja hänen tunneillaan viihtyy ja jaksaa kuunnella ja oppia. Mauno ei jätä oppilasta pulaan opinnoissa!”
Elinikäisen oppimisen ja ohjauksen kampanjaa vietetään Unescon aloitteesta jo yli 50 maassa. Suomessa sitä on vietetty vuodesta 1998. Viikon tehtävänä on tiedottaa, motivoida, innostaa, aktivoida ja haastaa yhteistyöhön. Punaisena lankana kulkee ajatus aikuisten kyvystä oppia kaikissa elämän vaiheissa, oppimisen hyödyistä työelämässä ja opiskelun ilosta rikkaana harrastuksena.
Lisätietoa: Mikkelin ammattikorkeakoulu
koulutussihteeri Suvi Lesonen, 050 3125105, suvi.lesonen@mamk.fi
http://www.innostuoppimaan.fi/2012/